O **Unión Sporting Club** foi un equipo de fútbol que tiña a súa sede social no actual barrio vigués de Lavadores, concello independente ata o ano 1941 cando foi absorbido polo municipio de Vigo.

Naceu no ano 1922 da fusión do equipo vigués Comercial Foot-ball Club, que viña de ser subcampión da segunda categoría do campionato galego, e do Victoria Sporting Club. Chegou a xogar na Segunda División, pouco antes de desaparecer no ano 1937 a raíz da Guerra Civil. Comezou empregando como terreo de xogo o campo de Barreiro, pasando posteriormente a utilizar o campo da Florida.

As cores da súa vestimenta eran o branco na camisa e o negro no pantalón, polo que se lle coñeceu como o Corinthians.

Historia
--------

Debutou na Serie A do Campionato de Galicia na tempada 1922/23. Nas dúas campañas seguintes remata de pechacancelas, tendo que xogarse a permanencia en ambas as dúas ocasións fronte ao Alfonso XIII de Pontevedra (campión da Serie B), perdendo nas dúas ocasións, aínda que finalmente mantén a categoría pola renuncia ao ascenso do equipo pontevedrés, que o rexeita por non dispor dun campo propio, condición esixida polo regulamento para poder competir na Serie A. Durante as seguintes tempadas remata entre a terceira e a sexta posición, ata que finalmente descende no ano 1930, xogando na Serie B durante dúas tempadas, ao fin das cales consegue proclamarse subcampión da categoría e ascender á primeira división galega tras clasificarse terceiro na promoción.

Na tempada 1932/33, ano do seu retorno á máxima categoría do fútbol galego, completa unha gran participación quedando por detrás do Deportivo da Coruña, Racing de Ferrol e Celta de Vigo. Tanto Celta como Deportivo contan cunha praza na Segunda División estatal, polo que o terceiro e mais o cuarto clasificados da Serie A galega participan na Terceira División, por aquel entón un breve torneo no que se decidía quen ascendía a Segunda División. Nesta competición remata en segundo lugar no seu grupo, pero perde na fase final disputada mediante eliminatorias contra o Club Valladolid Deportivo. Ao ano seguinte volve rematar cuarto na Serie A e xoga a Terceira División na cal remata campión do seu grupo, pero non dá acadado o ascenso outra vez máis ao ser eliminado polo CD Logroño na fase final.

No verán de 1934 a RFEF elimina a Terceira División, instaurando no seu lugar un sistema de campionatos interrexionais. O Unión Sporting Club, ao ser cuarto na edición anterior do campionato galego, queda excluído do novo Campionato Mancomunado Galaico-Ástur, tendo que competir na Serie A do Campionato de Galicia xunto a clubs de menor potencial, finalizando campión e materializando o ascenso ao campionato superior.

A tempada 1935/36 é a penúltima da súa historia pero tamén a de maior éxito, conseguindo ser subcampión do Campionato Mancomunado por detrás do Oviedo. Este gran logro ábrelle as portas para xogar na Segunda División desa mesma tempada. O papel do Unión Sporting non é moi bo, remata na última posición logrando tan só tres vitorias e un empate. Nese equipo figuraban xogadores como Talladas, Vaso, Pierla, Luís, Leonardo, Manolito, Venancio, Chicha, Cano, Herodes, Morla ou Cons.

Tralo golpe de estado que desembocou na Guerra Civil, o Unión Sporting Club pese a permanecer activo durante a tempada 36/37 non pode completala, retirándose antes de finalizala e cesando a súa actividade deportiva a mediados de 1937.

Trala contenda bélica, o Unión Sporting non retomou a súa actividade a causa da ideoloxía política de gran parte da súa directiva, co cal a maioría dos seus xogadores e mais algúns directivos de ideoloxía afín ao novo réxime ingresan no Fútbol Club Vigués, club que viña competindo na Serie B galega e que antes da guerra conseguira coroarse campión da división. O F.C. Vigués converteuse no filial do Celta de Vigo no ano 1939 formando un moi bo equipo cos veteranos do Celta e os ex xogadores do Unión, presentándose na Serie A galega a tempada 1939/40 conseguindo o segundo posto, por detrás do Deportivo da Coruña e por diante de clubs como o Eiriña CF e do propio Celta.

No verán de 1943, o Club Vigués é convidado pola RFEF a participar na nova terceira división, que adquire formato regular co ánimo de convertela no máximo expoñente do estado para os clubs modestos. Tras aceptar a proposta cambia o seu nome pasando a ser coñecido como Club Berbés e adoptando coma cores a camisa azulgrana e o pantalón negro. Conservará esta denominación ata o ano 1950 que cambiará por Celta de Vigo B (non confundir co actual Celta de Vigo B, sucesor do Club Turista).

Datos do club
-------------

* **Tempadas en 2ª**: 1
* **Tempadas en 3ª**: 2
* **Tempadas no Mancomunado**: 1
* **Tempadas na Serie A**: 12
* **Tempadas na Serie B**: 2
* **Participacións na Copa do Rei**: 2

### Historial

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| **Tempada** | **Categoría** | **Posto** |
| --- | --- | --- |
| 1922/23 | Serie A | 4º |
| 1923/24 | Serie A | 6º |
| 1924/25 | Serie A | 6º |
| 1925/26 | Serie A | 3º |
| 1926/27 | Serie A | 5º |
| 1927/28 | Serie A | 5º |
| 1928/29 | Serie A | 5º |
| 1929/30 | Serie A | 5º  |
| 1930/31 | Serie B | 1º / 4º |

 | 

| **Tempada** | **Categoría** | **Posto** |
| --- | --- | --- |
| 1931/32 | Serie B | 1º / 2º  |
| 1932/33 | Serie A | 4º |
| 1932/33 | 3ª | 2º |
| 1933/34 | Serie A | 5º |
| 1933/34 | 3ª | 1º |
| 1934/35 | Serie A | 1º  |
| 1935/36 | Manc. | 2º  |
| 1935/36 | 2ª | 8º  |
| 1936/37 | Serie A | Ret. |

 |

Palmarés
--------

* **Campionato de Galicia da Serie A (1)**: 1934-35
* Subcampión do Campionato Mancomunado Galaico-Ástur (1): 1935-36
* Subcampión do Campionato de Galicia da Serie B (1): 1931-32

Notas
-----

1. ↑  "En Vigo. La Asamblea Regional". *Madrid-Sport nº 317* (en castelán). 26 de outubro de 1922. p. 8.
2. ↑  "De Sport. La jornada final del campeonato. Eiriña-Unión". *Progreso: diario independiente nº 10.175* (en castelán). 24 de novembro de 1929. p. 2.
3. ↑  "De Sport. El Alfonso vence al Unión Sporting en el segundo match de promoción". *La Libertad nº 967* (en castelán). 22 de maio de 1924. p. 3.
4. ↑  "Los últimos partidos. Alfonso-Unión Sporting". *Galicia: diario de Vigo nº 850* (en castelán). 30 de xuño de 1925. p. 3.
5. ↑  "Por que no asciende el Alfonso". *Progreso: diario independiente nº 5.780* (en castelán). 1 de xullo de 1925. p. 2. Arquivado dende o orixinal o 06 de febreiro de 2015. Consultado o 06 de febreiro de 2015.
6. ↑  "Con los resultados de anteayer el Club Ciosvín se clasificó campeón gallego de la B". *El Pueblo Gallego nº 2.528* (en castelán). 3 de maio de 1932. p. 9. Arquivado dende o orixinal o 06 de febreiro de 2015. Consultado o 06 de febreiro de 2015.
7. ↑  "Los Deportes. Consideraciones finales sobre la promoción". *El Pueblo Gallego nº 2.579* (en castelán). 1 de xullo de 1932. p. 5. Arquivado dende o orixinal o 06 de febreiro de 2015. Consultado o 06 de febreiro de 2015.
8. ↑  "El Oviedo, vencedor; el Unión, segundo". *El Pueblo Gallego nº 3.703* (en castelán). 5 de novembro de 1935. p. 4. Arquivado dende o orixinal o 10 de febreiro de 2015. Consultado o 09 de febreiro de 2015.

Véxase tamén
------------

### Ligazóns externas

* Historia do club en LaFutbolteca.com *(en castelán)*

| * v
* c
* e
Fútbol en Galicia |
| --- |
| Federación | Real Federación Galega de Fútbol |
| Selección | Selección de fútbol de Galicia  ·  Selección feminina de fútbol de Galicia |
| Equipos | 

|  |  |
| --- | --- |
| En 1ª División | Celta |
| En 2ª División | Racing de Ferrol |
| En 1ª División RFEF | Celta B  ·  Deportivo  ·  Lugo  ·  Arenteiro |
| En 2ª División RFEF | Pontevedra  ·  Ourense CF  ·  Bergantiños  ·  Compostela  ·  Coruxo  ·  Polvorín |
| En 3ª División RFEF | Alondras  ·  Atlético Arnoia  ·  Arzúa  ·  Barco  ·  Celta C-Gran Peña  ·  Choco  ·  Deportivo Fabril  ·  Estradense  ·  Juvenil de Ponteareas  ·  Noia  ·  Ourense  ·  Polvorín  ·  Rápido de Bouzas  ·  Silva  ·  Sofán  ·  Somozas  ·  Vilalbés  ·  Viveiro |
| En 2ª División Fem. | Deportivo Feminino  ·  PM Friol |

 |
| Outras competicións | Preferente  ·  1ª Galicia  ·  2ª Galicia  ·  3ª Galicia  ·  Fase Galega da Copa RFEF |
| Equipos desaparecidos | Deportiva Ourensá  ·  Ourense  ·  Polvorín  ·  Club Coruña  ·  Real Club Coruña  ·  Real Club Fortuna  ·  Real Vigo Sporting  ·  Unión Sporting  ·  Vigo Foot-ball Club  ·  Xuvenil  ·  Ximnástica Lucense |
| Torneos desaparecidos | Campionato de Galicia  ·  Copa Galicia  ·  Copa FGF  ·  Copa Galiza  ·  Campionato Galego de Afeccionados |
| Estadios (listaxe) | Balaídos (Vigo)  ·  Riazor (A Coruña)  ·  Anxo Carro (Lugo)  ·  Pasarón (Pontevedra)  ·  A Malata (Ferrol)  ·  O Couto (Ourense)  ·  Verónica Boquete de San Lázaro (Santiago) |